Σαρλότε φον Καλμπ

Η Σαρλότε Σοφία Τζουλιάνα φον Καλμπ (, 25 Ιουλίου 1761 - 12 Μαΐου 1843) ήταν Γερμανίδα συγγραφέας που συνδέθηκε με τους ποιητές Φρίντριχ Σίλερ, Φρίντριχ Χαίλντερλιν και Ζαν Πωλ.

 Βιογραφικά στοιχεία 
Η Σαρλότε Σοφία Τζουλιάνα, γεννήθηκε το 1761 στο οικογενειακό κτήμα Βάλτερσχαουζεν στο Επισκοπικό Πριγκιπάτο του Βύρτσμπουργκ και ήταν κόρη του αξιωματικού και βαρόνου της Αγίας Ρωμαϊκής Αυτοκρατορίας Χάινριχ Άουγκουστ Μάρσακλ φον Άστχαϊμ (1726- 1809). Στα νιάτα της, υπερευαίσθητη, θεωρήθηκε «νευρωτική» από τους συγγενείς της και τον γιατρό της.

Το 1783 παντρεύτηκε τον Χάινριχ φον Καλμπ, αξιωματικό γαλλο-γερμανικού συντάγματος, βετεράνο του Αμερικανικού πολέμου της Ανεξαρτησίας, για τον οποίο δεν έτρεφε αισθήματα.

Ο γάμος ήταν δυστυχισμένος καθώς ο σύζυγός της ήταν αφοσιωμένος στην καριέρα του και περνούσαν μόνο τους χειμώνες μαζί. Το 1784 γνώρισε τον  Φρίντριχ Σίλερ στο Μάνχαϊμ και η γνωριμία τους εξελίχθηκε σε παθιασμένη σχέση: είχαν στενή σχέση μεταξύ του φθινοπώρου του ίδιου έτους και του Απριλίου 1785,  μέχρι την αναχώρηση του Σίλερ για τη Λειψία, το 1787 επανασυνδέθηκαν και έγινε λόγος για διαζύγιο για να παντρευτούν. Ο Σίλερ βάσισε σε αυτήν αρκετούς γυναικείους χαρακτήρες του, όπως την πριγκίπισσα του Έμπολι στο Δον Κάρλος που έγραψε μεταξύ 1783 και 1787. Τελικά, ο Σίλερ αποφάσισε ότι έπρεπε να απεγκλωβιστεί από τη σχέση με την παντρεμένη γυναίκα καθώς είχε ήδη ερωτευθεί τη Σαρλότε φον Λένγκεφελντ με την οποία παντρεύτηκαν το 1790. 

Το 1793, με παρέμβαση του Σίλερ, η Καλμπ προσέλαβε ως παιδαγωγό του γιου της στο Βάλτερσχαουζεν τον νεαρό ποιητή Φρίντριχ Χαίλντερλιν, ο οποίος έζησε στο σπίτι της από τα τέλη Οκτωβρίου 1793 έως τα τέλη του 1794 και εντυπωσιάστηκε από τη μητρική της ανησυχία και ένιωσε να ενισχύεται από το πνεύμα και την ενέργεια της. 

Το 1796, η Σαρλότε φον Καλμπ ξεκίνησε μια αλληλογραφία με έναν άλλο Γερμανό ρομαντικό συγγραφέα, τον Ζαν Πωλ. Το πρωταρχικό ενδιαφέρον ήταν πνευματικό, αλλά ο συγγραφέας κολακεύτηκε και ταξίδεψε στη Βαϊμάρη για να τη συναντήσει προσωπικά. Δημιούργησαν σχέση, σκεφτόταν πάλι το διαζύγιο αλλά ο συγγραφέας απέφυγε την επιθυμία της για συζυγική δέσμευση.  

Το 1800, η Καλμπ χώρισε ανεπίσημα από τον σύζυγό της. Η στρατιωτική του σταδιοδρομία είχε τελειώσει και η οικονομική του κατάσταση ήταν κακή: είχε σπαταλήσει όχι μόνο τη δική του περιουσία αλλά και τη δική της, και τον Απρίλιο του 1806 αυτοπυροβολήθηκε στο Μόναχο και πέθανε. Αργότερα αυτοκτόνησε και ο μεγαλύτερος γιος της. Στη συνέχεια έχασε τον μικρότερο γιο της από ασθένεια, επέζησε μόνο η κόρη της Έντα (1790–1874). Από το 1820, έζησε εντελώς τυφλή στο βασιλικό παλάτι του Βερολίνου όπου η κόρη της ήταν κυρία επί των τιμών Μαρίας Άννας της Έσσης-Χόμπουργκ η οποία της παραχώρησε ένα μικρό διαμέρισμα. 

Η Σαρλότε Σοφία Τζουλιάνα φον Καλμπ πέθανε σε ηλικία 81 ετών στο Βερολίνο το 1843. Κανένα βιβλίο δεν δημοσίευσε κατά τη διάρκεια της ζωής της. Το 1851, μερικά χρόνια μετά τον θάνατό της, εκδόθηκε το μυθιστόρημά της Κορνέλια και πολλά ποιήματα. Το 1879, πάνω από 30 χρόνια μετά τον θάνατό της, εκδόθηκαν τα απομνημονεύματά της με τίτλο Σαρλότε και η αλληλογραφία της. Κατά τη διάρκεια της ζωής της, η Καλμπ κρίθηκε δυσμενώς από άλλες γυναίκες, αλλά «γοήτευσε σχεδόν όλους τους άνδρες που γνώρισε». 

 Παραπομπές 


Κατηγορία:Γερμανοί ευγενείς  
Κατηγορία:Γερμανοί μυθιστοριογράφοι